ગુજરાત પ્રદેશ કૉંગ્રેસના અધ્યક્ષ અમિત ચાવડાએ સોમાભાઈ જી. પટેલ, પ્રદ્યુમનસિંહ જાડેજા, જે.વી. કાકડિયા, પ્રવીણ મારુ અને મંગળભાઈ ગાવિતને સસ્પેન્ડ કરવાની જાહેરાત કરી છે. 

ગુજરાત પ્રદેશ કૉંગ્રેસ સમિતિએ જણાવાયું છે કે 'ધારાસભ્ય પદેથી રાજીનામું આપનારાઓએ પક્ષની અવહેલના કરી છે. એ બદલ તેમને તાત્કાલિક અસરથી સસ્પેન્ડ કરવામાં આવે છે.'

આ પહેલાં કૉંગ્રેસે આંતરિક બળવાની વાતનો ઇન્કાર કર્યો હતો, જોકે બાદમાં ધાનાણીએ તેનો અપ્રત્યક્ષ સ્વીકાર પણ કર્યો હતો. 

ગુજરાત વિધાનસભાના સ્પીકરે  તેમને કૉંગ્રેસના ધારાસભ્યોના રાજીનામાં મળ્યાં હોવાની વાતની પુષ્ટિ કરી હતી. 

ગુજરાતના નાયબમુખ્ય મંત્રી નીતિન પટેલે સોમવારે પત્રકારો સાથે વાત કરતાં કહ્યું હતું કે કૉંગ્રેસમાં આંતરિક જૂથબંધીને કારણે રાજીનમાં પડી રહ્યાં છે, અને વધુ કેટલાક રાજીનામાં પડી શકે છે. 

કૉંગ્રેસનો ઇન્કાર અને એકરાર

કૉંગ્રેસ પહેલાં આ વાતનો ઇન્કાર કરી રહી હતી. 

ગુજરાત કૉંગ્રેસના પ્રવક્તા મનીષ દોશીએ જણાવ્યું હતું કે તેમને હજુ સુધી આ મામલે કોઈ સત્તાવાર માહિતી નથી. 

બીબીસી ગુજરાતી સાથેની વાતચીતમાં તેમણે જણાવ્યું હતું, "આવા સમાચાર મીડિયામાં ચાલી રહ્યા છે, પ... બીજા 4000 અક્ષરો માટે લેખ ચાલુ રાખો:
ણ અમારી પાસે કોઈ સત્તાવાર માહિતી નથી."

"ગુજરાત પ્રદેશ કૉંગ્રેસને જ્યાં સુધી આ અંગે જાણ કરવામાં ન આવે ત્યાં સુધી હું કંઈ કહી ન શકું." 

તેમણે ઉમેર્યું હતું, "જનતાએ પંજાના નિશાનને મત આપ્યા છે. પંજાના નિશાન પર જે લોકો ચૂંટાયા છે, હું અપેક્ષા રાખું છું કે તેઓ જનતાના મતનું સન્માન કરશે." 

આ દરમિયાન કૉંગ્રેસના નેતા પરેશ ધાનાણીએ ટ્વીટ કરીને લોકોને 'અપ-પ્રચારથી આઘા' રહેવા જણાવ્યું હતું. 

તેમણે ટ્વિટર પર લખ્યું, "કૉંગ્રેસના એક પણ ઇમાનદાર ધારાસભ્યે રાજીનામું આપ્યું નથી." 

કૉંગ્રેસના વધુ એક નેતા વીરજી ઠુમ્મરે પણ આ વાતને ફગાવી દીધી હતી. 

ઠુમ્મરે જણાવ્યું હતું છે કે આ મામલે અફવા ઊડી રહી છે, જોકે, હજુ સુધી પક્ષને કોઈ પણ ધારાસભ્યનું રાજીનામું મળ્યું નથી. 

સમાચાર એજન્સી એએનઆઈને ઠુમ્મરે જણાવ્યું હતું, "સોમાભાઈ પટેલ ગઈ કાલ સુધી કૉંગ્રેસના સંપર્કમાં હતા. જે.વી કાવડિયાનો હું સંપર્ક સાધી શક્યો નથી."

જોકે બાદમાં ગુજરાત વિધાનસભામાં વિપક્ષના નેતા પરેશ ધાનાણીએ '@રાજ્યસભાની રમખાણ' સાથે ત્રણ ટ્વીટ કર્યા હતા, જેમાં તેમણે ભાજપ ઉપર અપ્રત્યક્ષ રીતે ધારાસભ્યોની ખરીદવેચાણ કરવાનો આરોપ મૂક્યો હતો. 

તેમણે પહેલાં ટ્વીટ કર્યું : "લોકશાહી લાજે છે. ઘરનાં બંદરને પુરી રાખો છો અંદર, અને પારકાને ચૂકવ્યાં પંદર પંદર?"

બાદમાં વધુ એક ટ્વીટમાં ધાનાણીએ લખ્યું : "લોકશાહી" ને "મારોના" આજે "'તોડોના'" ની તડજોડ અને "'કોરોના"' નાં કહેરથી સમગ્ર ગુજરાત ભયભીત છે!" 

સ્પીકરને મળ્યાં રાજીનામાં 

ગુજરાત વિધાનસભાના અધ્યક્ષ રાજેન્દ્ર ત્રિવેદીએ કૉંગ્રેસના ધારાસભ્યોનાં રાજીનામાં મળ્યાં હોવાની વાતનો સ્વીકાર કર્યો હતો. 

ત્રિવેદીએ જણાવ્યું હતું, "(શનિવારે)  સાંજે પાંચ વાગ્યા પછી અને રાતના બાર વાગ્યા પહેલાં ચાર ધારાસભ્યોનાં રાજીનામાં મને મળ્યાં છે. ચારેય ધારાસભ્યો અલગઅલગ સમયે મારી પાસે રૂબરૂમાં આવ્યા હતા અને રાજીનામાં આપ્યાં હતાં." 

"સ્વેચ્છાએ રાજીનામાં આપતા હોવાથી મેં તેમના રાજીનામાંનો સ્વીકાર કર્યો છે."

ભાજપનું 'રાજી' નામું

આ મામલે ગુજરાત ભાજપના  પ્રમુખ જીતુ વાઘાણીએ જણાવ્યું હતું કે "કૉંગ્રેસના ધારાસભ્યોનાં રાજીનામાં પડ્યાં છે."

પત્રકારો સાથેની વાતચીતમાં તેમણે વિધાનસભાના અધ્યક્ષે તેમને ચાર રાજીનામાં મળ્યાં હોવાની વાતની પુષ્ટિ કરી હતી. 

વાઘાણીએ કહ્યું, "ભાજપના એક પણ ધારાસભ્યે રાજીનામું નથી આપ્યું એટલે સ્પષ્ટ છે કે આ રાજીનામાં કૉંગ્રેસના ધારાસભ્યોનાં જ છે....